Günel Babayeva

Günel Rafiq qızı Babayeva — məşhur "Nə? Harada? Nə zaman?" oyununun televiziya variantının və Breyn-rinq teleoyununun iştirakçısı. "Nə? Harada? Nə zaman?" oyununun 2013-cü ilinin yay seriyasının "Büllur bayquş" sahibi.

 Həyatı 
Günel Babayeva 7 dekabr 1989-cu ildə Bakı şəhərində anadan olub. Məktəbi bitirdikdən sonra Bakı Dövlət Universitetinin hüquq fakültəsinə daxil olub və buranı 2011-ci ildə bitirib.

Hobbiləri — musiqi, ədəbiyyat və kinoyadır. Sevdiyi rəng — narıncı, səyahət etmək üçün ən sevimli yeri — Avropadır. Ən böyük arzusunun kitab yazmaq olduğunu bildirib.

Günel üç il ərzində "Nə? Harada? Nə zaman?" oyunun iştirakçısı Elman Talıbov ilə münasibətdə olub. Hazırda onlar ayrılıblar. Günelin özünün sözlərinə görə, onlar yaxşı dost qalıblar.

 Nə? Harada? Nə zaman? 
"Nə? Harada? Nə zaman?" oyununda ilk dəfə olaraq, 2007-ci ildə çıxış edib. 2009-cu ilə qədər Bakı məktəblərinin yığması, klubun qadınlardan ibarət yığması və İsmayıl Səfərəliyevin komandasında çıxış edib.

2009-cu ildən etibarən isə Rövşən Əsgərovun komandası ilə yarışlarda iştirak edir. Bu komandada Güneldən başqa olan digər 5 üzvün 4-ü qadındır: Əsmər Daşdəmirova, Nigar Şıxlinskaya, Lalə Babayeva və "Nə? Harada? Nə zaman?" adlı gürcü klubunun ən yaxşı oyunçusu sayılan İya Metreveli.

 Nailiyyətləri 
2013-cü il iyunun 16-da Rusiyanın Birinci kanalının canlı yayımında "Nə? Harada? Nə zaman?" oyununun yay mövsümünün final oyunu keçirilib, mövsümün ən yaxşı komandası adı uğrunda bilicilər Ales Muxinin rəhbərliyi altında mübarizə aparıblar. Final oyununda Muxinin komandası qalib gəlib və yay mövsümünün ən yaxşı komandası adını qazanıb. Oyunun nəticələrinə görə yay mövsümünün ən yaxşı oyunçusu adına Günel Babayeva layiq görülüb, ona "Büllur bayquş" və 300 000 rubl məbləğində sertifikat təqdim edilmişdir. Məhz Günel Babayevanın düzgün cavabı yay mövsümünün final oyununda Ales Muxinin komandasına qələbə gətirib.

 İstinadlar 

 Xarici keçidlər 
 Nə? Harada? Nə zaman? rəsmi saytında tərcümeyi-halı.
 Günel Babayeva gametv.az portalında.

Kateqoriya:Bakıda doğulanlar
Kateqoriya:Bakı Dövlət Universitetinin məzunları
Kateqoriya:"Nə? Harada? Nə zaman?" oyunçuları
Kateqoriya:"Büllur bayquş" sahibləri
Kateqoriya:Azərbaycan hüquqşünasları